**Fabrice Ndala Muamba** (s. 6. huhtikuuta 1988 Kinshasa, Zaire) on englantilainen entinen jalkapalloilija, joka edusti valioliigaseura Bolton Wanderersia. Pelipaikaltaan hän oli puolustava keskikenttäpelaaja.

Nuoruus
-------

Muamba syntyi Kinshasassa, silloisessa Zairessa. Hän muutti Englantiin 1999 poliittisen turvapaikan saaneen isänsä luo olleessaan 11-vuotias. Muuttaessaan Muamba ei osannut englannin kieltä. Hän kuitenkin sopeutui nopeasti ja menestyi niin urheilussa kuin opiskelussa.

Seurajoukkueura
---------------

Muamba liittyi Arsenalin juniorijoukkueeseen 2002 ja siirtyi ammattilaiseksi 2005. Hän debytoi edustusjoukkueessa 25. lokakuuta 2005 liigacupin ottelussa.

Arsenal lainasi Muamban mestaruussarjassa pelanneeseen Birmingham Cityyn kaudeksi 2006–2007. Hänet valittiin kauden jälkeen seuran parhaaksi nuoreksi pelaajaksi. Loppukeväällä Muamba siirtyi Birminghamiin pysyvästi noin neljän miljoonan punnan siirtosummalla. Birmingham nousi Valioliigaan ja Muamba kuului koko kauden vakiokokoonpanoon. Birmingham ei kuitenkaan onnistunut säilyttämään sarjapaikkaansa ja elokuussa Muamba siirtyi Boltoniin noin viiden miljoonan punnan siirtohinnalla.

Boltonissa Muamba vakiinnutti nopeasti paikkansa. Muun muassa kaudella 2009–2010 hän pelasi jokaisessa ottelussa ja *The Bolton News* -lehden lukijat valitsivat hänet Boltonin kauden parhaaksi pelaajaksi. Kesällä 2010 Muamba allekirjoitti neljän vuoden mittaisen jatkosopimuksen.

17. maaliskuuta 2012 Muamba sai sydänkohtauksen kesken Tottenhamia vastaan pelattua FA Cupin ottelua. Hän sai pitkään ensihoitoa kentällä, jonka jälkeen hänet vietiin sairaalaan. Ottelu keskeytettiin ja myöhemmin myös Boltonin seuraava ottelu peruttiin. Muamban sydän oli pysähdyksissä 78 minuuttia ennen kuin se saatiin jälleen toimintaan itsenäisesti. Kriittisestä tilasta Muamba toipui lääkärien mukaan ihmeellisen nopeasti. Hän pystyi puhumaan kaksi päivää onnettomuuden jälkeen ja kävelemään kahden viikon kuluttua. Muamballe asennettiin defibrilloiva sydämentahdistin, minkä jälkeen hän pääsi sairaalasta vietettyään siellä kuukauden. Elokuussa 2012 Muamba ilmoitti lopettavansa uransa.

Maajoukkueura
-------------

Muamba on Britannian kansalainen ja hän edustanut Englantia kaikissa nuorten maajoukkueissa alle 16-vuotiaista lähtien. Alle 21-vuotiaiden maajoukkueessa Muamba on toiminut kapteenina ja hän oli mukana ikäluokan EM-kisoissa 2009, joissa Englanti sijoittui toiseksi.

Lähteet
-------

1. 1 2 3 4 5  White, Duncan: Bolton Wanderers's Fabrice Muamba in fight for his life  17.3.2012. The Telegraph. Viitattu 19.3.2012. (englanniksi)
2. 1 2 3 4 5  White, Duncan: Fabrice Muamba factfile  17.3.2012. The Telegraph. Viitattu 19.3.2012. (englanniksi)
3. ↑  Iles, Marc: Reebok's Korean ace is simp-Lee the best  10.5.2010. The Bolton News. Viitattu 19.3.2012. (englanniksi)
4. ↑  Fabrice Muamba 'stable but remains critically ill' after cardiac arrest during FA Cup match against Tottenham  19.3.2012. The Telegraph. Viitattu 19.3.2012. (englanniksi)
5. ↑  Bolton Wanderers midfielder Fabrice Muamba discharged from hospital  16.4.2012. The Guardian. Viitattu 3.5.2012. (englanniksi)
6. ↑  Electrical device fitted to the heart of Bolton star Fabrice Muamba  13.4.2012. The Sun. Viitattu 3.5.2012. (englanniksi)

Aiheesta muualla
----------------

* Fabrice Muamban pelaajatilastot Soccerbase.comissa

CommonsCommons
Wikimedia Commonsissa on kuvia tai muita tiedostoja aiheesta **Fabrice Muamba**.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |